Omnibus presentes litteras inspecturis frater N[icholaus], dictus abbas Pruliacensis, salutem in Domino. Noverint universi quod, sicut ex testimonio bonorum virorum et fid[elium nostr]orum burgensium de Musterolo et ex testimonio plurium judeorum ejusdem ville, a quibus, videlicet cristianis et judeis, Johannes, prepositus Musteroli, recepit coram nobis fides et juramenta, didicimus et per eorum veritatem et inquisitionem intelleximus, Judei, quorum nomina inferius sunt scripta, fuerunt, manserunt et certas mansiones habuerunt a decem et novem annis retroactis apud Musterolum sub justitia et dominio domini regis Navarrensis et juria et tallias [dicti domini regis], ut dicebant, mandato ejusdem domini regis reddiderunt et solverunt, et tailliabiles fuerunt, quamdiu in villa de Musterolo permanserunt videlicet: Vivanz, Cortoise, Cressanz, sororius Flaminz, gener ejusdem Cressant et filius ejus, Vivanz de Scola et Regina, uxor ejus, et Jocun, filius eorum, Salemins, filius defuncti Cressant de Musterolo, Justine et Dayot, filius ejus et Mosse, gener Samoe. In cujus rei testimonium presenti scripto sigillum nostrum apposuimus. Datum anno Domini millesimo ducentesimo quadragesimo septimo, vigilia beatorum apostolorum Philippi et Jacobi.